***Suvestinė redakcija nuo 2021-03-16***

*Įsakymas paskelbtas: TAR 2020-01-14, i. k. 2020-00539*

****

**LIETUVOS RESPUBLIKOS ŠVIETIMO, MOKSLO IR SPORTO MINISTRAS**

**ĮSAKYMAS**

**DĖL LĖŠŲ SKYRIMO UŽSIENIO LIETUVIŲ NEFORMALIAJAM LITUANISTINIAM ŠVIETIMUI IR SPORTUI TVARKOS APRAŠO PATVIRTINIMO**

2020 m. sausio 14 d. Nr. V-36

Vilnius

Vadovaudamasis Lietuvos Respublikos švietimo įstatymo 25 straipsnio 2 dalimi ir 56 straipsnio 10 ir 15 punktais ir įgyvendindamas Lietuvos Respublikos švietimo, mokslo ir sporto ministerijos 2020–2022 metų strateginio veiklos plano, patvirtinto Lietuvos Respublikos švietimo, mokslo ir sporto ministro 2020 m. vasario 6 d. įsakymu Nr. V-163 „Dėl Lietuvos Respublikos švietimo, mokslo ir sporto ministerijos 2020–2022 metų strateginio veiklos plano patvirtinimo“, 11.01 programos „Valstybinės švietimo strategijos įgyvendinimas“ 3.1.7 priemonę ir 11.02 programos „Švietimo, mokslo ir sporto administravimas“ 2.1.4, 2.1.7 ir 2.2.1 priemones:

*Preambulės pakeitimai:*

*Nr.* [*V-1659*](https://www.e-tar.lt/portal/legalAct.html?documentId=e3d6ca7019bd11ebb0038a8cd8ff585f)*, 2020-10-29, paskelbta TAR 2020-10-29, i. k. 2020-22489*

1. T v i r t i n u Lėšų skyrimo užsienio lietuvių neformaliajam lituanistiniam švietimui ir sportui tvarkos aprašą (pridedama).

2. P r i p a ž į s t u netekusiu galios Lietuvos Respublikos švietimo ir mokslo ministro 2018 m. gruodžio 7 d. įsakymą Nr. V-1022 „Dėl Lėšų skyrimo užsienio lietuvių neformaliajam lituanistiniam švietimui tvarkos aprašo patvirtinimo“.

Švietimo, mokslo ir sporto ministras Algirdas Monkevičius

PATVIRTINTA

Lietuvos Respublikos švietimo, mokslo ir

sporto ministro 2020 m. sausio 14  d.

įsakymu Nr. V-36

**LĖŠŲ SKYRIMO Užsienio lietuvių NEFORMALIAJAM LITUANISTINIAM ŠVIETIMUI IR SPORTUI TVARKOS APRAŠAS**

**I SKYRIUS**

**BendroSIOS NUOSTATOS**

1. Lėšų skyrimo užsienio lietuvių neformaliajam lituanistiniam švietimui ir sportui tvarkos aprašas (toliau – Aprašas) nustato lėšų skyrimo užsienio lietuvių neformaliajam lituanistiniam švietimui ir sportui principus, konkurso organizavimo, lėšų panaudojimo ir atsiskaitymo už panaudotas lėšas tvarką.

2. Lėšų skyrimo užsienio lietuvių neformaliajam lituanistiniam švietimui ir sportui tikslas – skatinti užsienio lietuvius, lietuvių kilmės užsieniečius ir užsieniečius mokytis lietuvių kalbos, Lietuvos valstybės istorijos, kultūros, pažinti Lietuvos dabartį, taip pat sudaryti sąlygas saviraiškai lietuvių kalba, stiprinti ir puoselėti lietuvybę, telkti lietuvių bendruomenes užsienyje įsitraukti į sveikatą stiprinančią ir jų fizinį aktyvumą didinančią veiklą.

3. Apraše vartojamos sąvokos:

3.1. **Lituanistinė mokykla** – švietimo įstaiga užsienyje, kurioje supažindinama su Lietuva, sudaromos sąlygos saviraiškai lietuvių kalba ir per kurią palaikoma ir skleidžiama lietuvybė;

3.2. **Užsienio lietuvių bendruomenė** – prie Pasaulio lietuvių bendruomenės priklausanti, tam tikroje užsienio valstybėje veikianti nevyriausybinė organizacija, kurios tikslas yra vienyti toje valstybėje gyvenančius lietuvius;

3.3. **Užsienio lietuvių organizacija** – tam tikroje užsienio valstybėje veikianti nevyriausybinė organizacija, vienijanti grupę tos valstybės lietuvių pagal geografinę vietovę, veiklą, pomėgius ar kitus interesus;

3.4. kitos Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme, Lietuvos Respublikos mokslo ir studijų įstatyme ir Lietuvos Respublikos sporto įstatyme.

4. Lėšos užsienio lietuvių neformaliajam lituanistiniam švietimui ir sportui skiriamos konkurso būdu iš Lietuvos Respublikos valstybės biuždeto asignavimų, skirtų Lietuvos Respublikos švietimo, mokslo ir sporto ministerijai (toliau – Ministerija). Lėšos skiriamos atsižvelgiant į Ministerijos finansines galimybes.

**II SKYRIUS**

**LĖŠŲ SKYRIMO PRINCIPAI**

5. Paraiškas lėšoms gauti gali teikti:

5.1. užsienio lietuvių neformaliajam lituanistiniam švietimui lituanistinės mokyklos ir kitos užsienyje registruotos švietimo įstaigos, kurios vykdo užsienio lietuvių neformalųjį lituanistinį švietimą ir yra registruotos Lietuvos švietimo ir mokslo įstaigų registre, ar jas vienijančios organizacijos (toliau – Lituanistinio švietimo projekto teikėjas);

5.2. užsienio lietuvių sportui užsienio lietuvių organizacijos (toliau – Sporto projekto teikėjas).

6. Jei Lituanistinio švietimo projekto teikėjas arba Sporto projekto teikėjas (toliau kartu – Projekto teikėjas) neturi juridinio asmens statuso, teikiama paraiška turi būti suderinta su juridiniu asmeniu, atsakingu už Projekto teikėjo finansinę veiklą.

7. Projekto teikėjas konkurso sąlygose nurodytu terminu ir būdu pateikia paraišką projektui, kuris vykdomas einamaisiais kalendoriniais metais, bet ne ilgiau kaip iki einamųjų metų pabaigos, įgyvendinti (toliau – projektas). Projekto teikėjas projekte aprašo projekto tikslus ir uždavinius, tikslinę grupę, projekto esmę bei laukiamus rezultatus. Projekte aprašytos veiklos turi atitikti užsienio lietuvių neformaliajam lituanistiniam švietimui ir sportui lėšų skyrimo tikslą.

8. Projekto teikėjas konkursui pateikia atskiras paraiškas užsienio lietuvių neformaliajam lituanistiniam švietimui ir / ar užsienio lietuvių sportui finansuoti, kuriose aprašytos visos veiklos, kurioms prašoma lėšų.

9. Konkursui teikiami projektai turi apimti:

9.1. bent vieną iš šių užsienio lietuvių neformaliojo lituanistinio švietimo krypčių, jei teikiama paraiška užsienio lietuvių neformaliajam lituanistiniam švietimui finansuoti:

9.1.1. užsienio lietuvių neformaliojo lituanistinio švietimo veiklos skatinimas;

9.1.2. Lituanistinio švietimo projekto teikėjo bendradarbiavimo su kitomis lituanistinėmis mokyklomis skatinimas;

9.1.3. Lituanistinio švietimo projekto teikėjo bendradarbiavimo su Lietuvos Respublikos švietimo įstaigomis skatinimas;

9.1.4. užsienio lietuvių neformaliojo lituanistinio švietimo populiarinimas užsienyje ir Lietuvos įvaizdžio kūrimas;

9.2. bent vieną iš šių užsienio lietuvių sporto sričių, jei teikiama paraiška užsienio lietuvių sportui finansuoti:

9.2.1 integracijos į užsienio lietuvių bendruomenes ir būrimosi į lietuvių sporto organizacijas skatinimas;

9.2.2. įvairių fizinio aktyvumo formų skatinimas;

9.2.3. Sporto projekto teikėjo bendradarbiavimas su Lietuvos Respublikos sporto organziacijomis.

10. Projekto veiklos, kurioms gali būti skiriama lėšų:

10.1. užsienio lietuvių neformaliajam lituanistiniam švietimui:

10.1.1. Lituanistinio švietimo projekto teikėjo bendradarbiavimas su kitomis lituanistinėmis mokyklomis ir (ar) užsienio ir (ar) Lietuvos Respublikos švietimo įstaigomis (bendros veiklos organizavimas, vaikų ir jaunimo stovyklos, mainai);

10.1.2. lituanistinės mokyklos veikla, skatinanti mokinių motyvaciją mokytis lituanistinėje mokykloje;

10.1.3. metodinės ir mokomosios medžiagos, tautinės atributikos, mokymo ir kitų priemonių kūrimas, leidimas, įsigijimas. Skiriant lėšas metodinės ir mokomosios medžiagos, tautinės atributikos, mokymo ir kitoms priemonėms įsigyti, pirmenybė teikiama pradedančioms veiklą lituanistinėms mokykloms, kurios veikia ne ilgiau kaip vienus metus;

10.1.4. mokytojų, užsienio lietuvių bendruomenių Švietimo tarybų atstovų kvalifikacijos tobulinimas Lietuvoje ir užsienyje;

10.1.5. informacinių leidinių leidimas;

10.2. užsienio lietuvių sportui:

10.2.1. Sporto projekto teikėjo bendradarbiavimas su Lietuvos Respublikos sporto organizacijomis (bendros veiklos organizavimas, vaikų ir jaunimo sporto stovyklos ir kt.);

10.2.2. sportavimo ir kitų priemonių įsigijimas;

10.2.3. trenerių, fizinio aktyvumo specialistų, užsienio lietuvių bendruomenių Sporto tarybų atstovų kvalifikacijos tobulinimas Lietuvoje ir užsienyje;

11.  Projekto administravimo išlaidoms gali būti skiriama ne daugiau kaip 10 procentų projektui skirtos lėšų sumos, kuri gali būti naudojama darbo užmokesčiui, projekto reprezentacinėms išlaidoms, transporto, ryšių, kanceliarinėms išlaidoms, patirtoms administruojant projektą, kitoms panašioms išlaidoms.

12. Aprašo nustatyta tvarka lėšos neskiriamos:

12.1. ilgalaikiam materialiajam ir nematerialiajam turtui įsigyti arba jo vertei padidinti, išskyrus tuos atvejus, kai lėšos skiriamos prieigai prie virtualiosios mokymosi aplinkos įsigyti (*Eduka*, *Ema*, *Zoom* ir kt. licencijos);

*Papunkčio pakeitimai:*

*Nr.* [*V-393*](https://www.e-tar.lt/portal/legalAct.html?documentId=dc54d0c0856111eb9fecb5ecd3bd711c)*, 2021-03-15, paskelbta TAR 2021-03-15, i. k. 2021-05155*

12.2. įsiskolinimams dengti;

12.3. ilgalaikei patalpų nuomai ar išperkamajai nuomai, remontui, rekonstrukcijai ir statybai, patalpų eksploatacijai;

12.4. atostogoms, turizmui ar pelnui siekti;

12.5. konkrečios sporto šakos sportininkų aukšto meistriškumo ugdymui, tobulinimui, aukštų sportinių rezultatų siekimui, dalyvavimui nacionaliniuose ir regioniniuose čempionatuose;

12.6. piniginiams prizams ir / ar premijoms išmokėti;

12.7. jeigu tos pačios projekto išlaidos einamaisiais metais kartą jau buvo finansuotos;

12.8. jeigu Aprašo nustatyta tvarka anksčiau lėšų gavęs Projekto teikėjas neatsiskaitė už gautas lėšas, netinkamai atsiskaitė arba panaudojo lėšas ne pagal paskirtį;

12.9. jeigu Projekto teikėjo pateikta paraiška neatitinka Apraše ir konkurso sąlygose nustatytų reikalavimų, o projektas neatitinka lėšų skyrimo tikslo.

**III SKYRIUS**

**KONKURSO ORGANIZAVIMAS IR PROJEKTŲ ATRANKA**

13. Konkursą lėšoms užsienio lietuvių neformaliajam lituanistiniam švietimui ir sportui gauti kasmet iki lapkričio 30 d. skelbia Ministerija. Esant lėšų gali būti skelbiamas (-i) papildomas (-i) konkursas (-ai). Informacija apie konkursą skelbiama Ministerijos interneto svetainėje (www.smm.lt).

14. Skelbiamo konkurso sąlygose nurodomos veiklos, kurioms gali būti skiriamas finansavimas, nustatomi finansavimo prioritetai, projektų pateikimo terminai ir būdai bei kita aktuali informacija.

15. Prieš skelbiant konkursą finansavimo prioritetai suderinami su Pasaulio lietuvių bendruomenės švietimo ir sporto reikalų komisijomis.

16. Projekto teikėjas konkurso sąlygose nustatytais terminais ir būdu pateikia:

16.1. užpildytą projekto paraišką pagal Aprašo priede pateiktą projekto paraiškos formą;

16.2. jeigu yra kitų finansavimo šaltinių, dokumentus, patvirtinančius teikiamą finansavimą;

16.3. projekto vadovo gyvenimo aprašymą (*Curriculum Vitae*);

16.4. kitus dokumentus, nurodytus konkurso sąlygose.

17. Lietuvos Respublikos švietimo, mokslo ir sporto ministro (toliau – Ministras) įsakymu sudaryta komisija per vieną mėnesį nuo paskutinės dokumentų konkursui teikimo dienos išnagrinėja gautus dokumentus ir, vadovaudamasi Aprašu ir konkurso sąlygomis, atrenka projektus, kuriems siūloma skirti lėšas. Atsižvelgdamas į komisijos siūlymus Ministras patvirtina projektų, kuriems vykdyti skiriamos lėšos, sąrašą.

18. Komisija svarsto tik tuos projektus, kurie pateikti iki konkurso sąlygose nurodytos datos ir atitinka Aprašo ir konkurso sąlygų reikalavimus.

19. Vertinant projektus atsižvelgiama į šiuos kriterijus, ar:

19.1. projekto paraiška atitinka jai nustatytus reikalavimus;

19.2. realus projekto tikslas;

19.3. aiškūs projekto uždaviniai;

19.4. sprendžiamos aktualiausios užsienio lietuvių neformaliojo lituanistinio švietimo ir sporto problemos;

19.5. pakankama Projekto teikėjų kvalifikacija ir patirtis;

19.6. racionalus laiko, finansinių ir žmogiškųjų išteklių planavimas;

19.7. projekto biudžetas yra tikslus, realus, subalansuotas ir pagrįstas;

19.8. yra išliekamoji vertė ir galimas projekto tęstinumas.

20. Komisija gali siūlyti visiškai finansuoti projektą, dalinai finansuoti projektą arba nefinansuoti projekto.

21. Komisija gali pasiūlyti Projekto teikėjui patikslinti projekto paraišką ir / ar sąmatą komisijos nustatytu terminu. Patikslinta projekto paraiška ir / ar sąmata pateikiama konkurso sąlygose nurodytu elektroninio pašto adresu.

**IV SKYRIUS**

**LĖŠŲ SKYRIMAS, PANAUDOJIMAS IR ATSISKAITYMAS**

22. Užsienio lietuvių neformaliajam lituanistiniam švietimui ir sportui skirtos lėšos pervedamos pasirašant Ministro patvirtintos formos lėšų naudojimo sutartis (toliau – sutartis) tarp Ministerijos ir Projekto teikėjo. Jei Projekto teikėjas neturi juridinio asmens statuso, sutartis pasirašoma su juridiniu asmeniu, atsakingu už Projekto teikėjo finansinę veiklą.

23. Tinkamos finansuoti išlaidos yra tos, kurios patirtos nuo projektų, kuriems vykdyti skiriamos lėšos, sąrašo patvirtinimo Ministro įsakymu iki sutartyje nurodytos projekto įgyvendinimo datos. Išlaidos, padarytos užsienio valiuta, lėšų panaudojimo ataskaitoje fiksuojamos taikant skirtų lėšų išmokėjimo dieną galiojusį Europos centrinio banko nustatytą oficialų valiutos kursą.

*Punkto pakeitimai:*

*Nr.* [*V-1659*](https://www.e-tar.lt/portal/legalAct.html?documentId=e3d6ca7019bd11ebb0038a8cd8ff585f)*, 2020-10-29, paskelbta TAR 2020-10-29, i. k. 2020-22489*

231. Skirtų lėšų negalima naudoti avansiniams mokėjimams, išskyrus atvejus, kai nėra galimybių prekių ir paslaugų įsigyti kitaip.

*Papildyta punktu:*

*Nr.* [*V-1659*](https://www.e-tar.lt/portal/legalAct.html?documentId=e3d6ca7019bd11ebb0038a8cd8ff585f)*, 2020-10-29, paskelbta TAR 2020-10-29, i. k. 2020-22489*

24. Skirtos lėšos turi būti naudojamos pagal Ministerijos patvirtintą sąmatą sutartyje nurodytai veiklai vykdyti.

25. Projekto teikėjas arba juridinis asmuo, atsakingas už Projekto teikėjo finansinę veiklą, jei su juo pasirašoma lėšų naudojimo sutartis, už sutartyje nurodytų veiklų vykdymą, lėšų panaudojimą ir tinkamą pavedimo įvykdymą atsiskaito Ministerijai sutartyje numatytais terminais ir tvarka.

26. Užsienio lietuvių neformaliajam lituanistiniam švietimui ir sportui skirtų lėšų tinkamą panaudojimą ir pavedimo vykdymą kontroliuoja Ministerija, paprašydama Projekto teikėjų arba juridinių asmenų, atsakingų už Projekto teikėjo finansinę veiklą, atsiskaitant pateikti išlaidas pagrindžiančių dokumentų kopijas (ne mažiau kaip 10-ies procentų einamaisiais metais įgyvendinamų projektų).

*Punkto pakeitimai:*

*Nr.* [*V-1659*](https://www.e-tar.lt/portal/legalAct.html?documentId=e3d6ca7019bd11ebb0038a8cd8ff585f)*, 2020-10-29, paskelbta TAR 2020-10-29, i. k. 2020-22489*

**V SKYRIUS**

**Baigiamosios nuostatos**

27. Projektų paraiškos saugomos Ministerijoje vienus metus nuo konkurso pabaigos.

28. Ministerija turi teisę tikrinti, ar Projekto teikėjas arba juridinis asmuo, atsakingas už Projekto teikėjo finansinę veiklą, jei su juo pasirašoma lėšų naudojimo sutartis, laikosi sutartyje nustatytų įsipareigojimų, tinkamai panaudoja skiriamas lėšas, laikantis sutarties nuostatų.

29. Ministerija turi teisę pareikalauti Projekto teikėjo arba juridinio asmens, atsakingo už Projekto teikėjo finansinę veiklą, jei su juo pasirašoma lėšų naudojimo sutartis, gavus lėšų, pateikti papildomus dokumentus, paaiškinimus, įrodančius tinkamą skirtų lėšų panaudojimą.

*Punkto pakeitimai:*

*Nr.* [*V-1659*](https://www.e-tar.lt/portal/legalAct.html?documentId=e3d6ca7019bd11ebb0038a8cd8ff585f)*, 2020-10-29, paskelbta TAR 2020-10-29, i. k. 2020-22489*

30. Nustačius, jog Projekto teikėjas arba juridinis asmuo, atsakingas už Projekto teikėjo finansinę veiklą, jei su juo pasirašoma lėšų naudojimo sutartis, nesilaiko sutartyje nustatytų įsipareigojimų, Ministerija turi teisę pareikalauti grąžinti skirtas lėšas.

\_\_\_\_\_\_\_\_\_\_\_\_\_\_\_